google/wiki40b huggingface dataset:
Παρθενιά

Παρθενιά (ή παρθενία) ονομάζεται η κατάσταση ενός ατόμου, που δεν έχει συνευρεθεί σεξουαλικά. Γύρω από αυτήν την κατάσταση έχουν αναπτυχθεί κοινωνικές και θρησκευτικές παραδόσεις, οι οποίες αφορούν κυρίως τις άγαμες γυναίκες και συνδέονται με την αγνότητα, την τιμή και την αξία του ατόμου. Η παρθενιά συνδέεται παραδοσιακά και με τη σεξουαλική αποχή. Σε παλαιότερα χρόνια υπήρχαν και νομικές συνέπειες που συνδέονταν με την παρθενιά, που όμως πλέον καμία εκσυγχρονισμένη κοινωνία δεν έχει διατηρήσει.
Αρχικά, ο όρος παρθένος αναφερόταν μόνο στις άπειρες κοπέλες, όμως με το πέρας των χρόνων εξελίχθηκε και περιλαμβάνει ένα μεγάλο εύρος ορισμών, όπως αυτά που συναντώνται στις παραδοσιακές, εκσυγχρονισμένες και ηθικές κοινωνίες. Μερικά ετερόφυλα άτομα μπορεί να θεωρούν (ή και όχι) ότι η παρθενιά χάνεται με την απλή διείσδυση του πέους στον κόλπο, όμως άτομα με άλλους σεξουαλικούς προσανατολισμούς, έχουν συμπεριλάβει, σε όλη αυτήν την έννοια της απώλειας της παρθενιάς το στοματικό σεξ, το πρωκτικό σεξ, μέχρι και τον αμοιβαίο αυνανισμό. Παρόλα αυτά, μέχρι και σήμερα υπάρχουν αρκετές κοινωνίες, όπου διατηρούν την ενοχοποίηση και τις επιπτώσεις, σε ενδοπροσωπικές σχέσεις, σχετικά με την παρθενιά.
Όρσο Α΄ Παρτετσιπάτσιο

Μεταρρυθμίσεις

Το πιο σημαντικό επίτευγμα του Όρσο Α΄ ήταν οι κυβερνητικές μεταρρυθμίσεις, μέχρι τότε η εξουσία του δόγη ήταν απεριόριστη και οι "Βηματοδότες" που είχαν προορισμό να ελέγξουν την εξουσία υποτιμήθηκαν σημαντικά. Ο δόγης συνήθιζε να κάνει κάποιον γιο του συγκυβερνήτη και τον όριζε διάδοχο, η Δημοκρατία της Βενετίας βρισκόταν στα πρόθυρα να μετατραπεί σε κληρονομική μοναρχία, ο Όρσο Α΄ όρισε την εκλογή αιρετών δικαστών για να ελέγξουν την εξουσία των δόγηδων. Ο Όρσο Α΄ Παρτετσιπάτσιο αναδιοργάνωσε επίσης τις εκκλησιαστικές ενορίες σε νησιά στην Λιμνοθάλασσα της Βενετίας, δημιούργησε πέντε νέες επισκοπές για να περιορίσουν τις απεριόριστες εξουσίες των πατριαρχών της Ακυληία και του Γκράντο. Ο Όρσο Α΄ όπως και ο Πιέτρο Τραντονίκο συνέχισε τους πολέμους απέναντι στους Σλάβους και τους Σαρακηνούς πειρατές που κατοικούσαν στην Αδριατική Θάλασσα, κατασκεύασε μεγάλα πλοία. Ο Όρσο παρουσίασε στον Βυζαντινό αυτοκράτορα Βασίλειο τον Βουλγαροκτόνο ένα νέο καμπαναριό για την Αγία Σοφία.

Κληρονόμοι

Απέκτησε με μια άγνωστη σύζυγο έξι παιδιά τα οποία σύμφωνα με το "Βενετσιάνικο Χρονικό" ήταν : Τζοβάννι Β΄ Παρτετσιπάτσιο, Μπαντοάριο, Όρσο, Πιέτρο, Φελίτσιο και Τζοβάννα. Ο μεγαλύτερος γιος του Τζιοβάννι ορίστηκε από τον πατέρα του συγκυβερνήτης και εκλέχτηκε Δόγης της Βενετίας μετά τον θάνατο του (881).
Παμβουπρασιακός Α.Ο. Βάρδας

Ιστορία

Ο σύλλογος ιδρύθηκε το 1948 και μέχρι το 1958 ονομαζόταν «Αστέρας Βάρδας» με χρώματα βυσσινί, λευκό και μαύρο. Τότε, μετονομάζεται σε «Παμβουπρασιακός» και χρώματα του συλλόγου είναι πλέον το πράσινο και το λευκό, ενώ έπειτα την κατάθεση του καταστατικού της, εντάσσεται και επίσημα στην ένωση της ΕΠΣ Ηλείας.
Ως εμπνευστής της ομάδας θεωρείται ο Ψαρόπουλος Διονύσης και ως αρχικά και ιδρυτικά μέλη οι Μπακογιάννης Βάσος, Κοκλώνης Θέμης, Ρουμελιώτης Ιωάννης, Σταυρόπουλος Χρήστος, Δρακόπουλος Δήμος, Κότσαλης Νίκος. Το όνομα «Παμβουπρασιακός» επελέγει γιατί όταν ιδρύθηκε το σωματείο δεν υπήρχε άλλη ομάδα στην ευρύτερη περιοχή και είχε ως σκοπό να γίνει η ομάδα όλης της Βουπρασίας. Το όνομα Βουπρασία δόθηκε στην περιοχή από την κύρια ασχολία των κατοίκων της που ήταν η εκτροφή και το εμπόριο βοοειδών (βους και πιπράσκειν) για αυτό και στο σήμα της ομάδας έχει τον ταύρο να την συμβολίζει.
Η πρώτη διάκριση για τον Παμβουπρασιακό έρχεται την περίοδο 1991-1992, όπου στέφεται πρωταθλητής Ηλείας και ανεβαίνει για πρώτη φορά στην τότε Δ' Εθνική κατηγορία, στην οποία παρέμεινε για τρεις αγωνιστικές περιόδους. Αγωνίστηκε επίσης στη Δ΄ Εθνική από το 2003-04 ως την περίοδο 2005-06, όταν και κέρδισε την άνοδο του για πρώτη φορά σε επαγγελματική κατηγορία στην Γ΄ Εθνική κατηγορία, από την οποία όμως την επόμενη χρονιά υποβιβάστηκε ξανά και τις περιόδους 2007-2008 και 2008-09 αγωνίστηκε πάλι στη Δ΄ Εθνική. Την περίοδο 2012-2013 αναδείχθηκε πρωταθλητής Ηλείας και μέσα από την διαδικασία του ειδικού πρωταθλήματος μπαράζ κέρδισε την άνοδό του στην Γ' Εθνική, όπου και αγωνίζεται από την περίοδο 2013-14. 
Έδρα του συλλόγου αποτελεί το Δημοτικό Στάδιο Βάρδας «Γρηγόρης Καλάκος», όπου και αγωνίζεται από το 1979.
Τμήμα Ιατρικής Α.Π.Θ.

Ιστορία

Η Ιατρική Σχολή του Αριστοτελείου Πανεπιστημίου Θεσσαλονίκης ιδρύθηκε το 1942. Η Σχολή μετονομάστηκε σε Τμήμα Ιατρικής της Σχολής Επιστημών Υγείας σύμφωνα με το άρθρο 30 παρ.1 του Ν.1268/82 και το άρθρο 6 παρ.11 του Ν.1351/83. Με το Π.Δ. 247/04 (ΦΕΚ 235/30.11.04 τ.Α') η Σχολή Επιστημών Υγείας του Αριστοτελείου Πανεπιστημίου Θεσσαλονίκης καταργήθηκε και το Τμήμα Ιατρικής που υπαγόταν σ' αυτήν επανήλθε στο πρότερο καθεστώς της Ιατρικής Σχολής. Ως ημερομηνία μετονομασίας του Τμήματος Ιατρικής σε Ιατρική Σχολή ορίστηκε η 11η Ιουλίου 2005 (συν. Συγκλήτου 2770/29.6.05 & 1205/27.7.05 Πρυτ. Συμβουλίου του Α.Π.Θ.). Στο πλαίσιο του σχεδίου «ΑΘΗΝΑ» για την αναδιάρθρωση των Ιδρυμάτων Ανώτατης Εκπαίδευσης, με το ΠΔ 98/2013 (ΦΕΚ 134/5.6.2013 τ.Α') η Ιατρική Σχολή μετονομάστηκε εκ νέου σε Τμήμα Ιατρικής της Σχολής Επιστημών Υγείας του Αριστοτελείου Πανεπιστημίου Θεσσαλονίκης.

Προσωπικό

Στο τμήμα της Ιατρικής φοιτούν περίπου 4.538 φοιτητές κατά το ακαδ. έτος 2018-2019 (2.904 προπτυχιακοί, 733 μεταπτυχιακοί και 901 υποψήφιοι διδάκτορες). Το Διδακτικό και Ερευνητικό Προσωπικό (Δ.Ε.Π.) του τμήματος αποτελείται περίπου από 351 άτομα (Καθηγητές, Αναπληρωτές Καθηγητές, Επίκουροι Καθηγητές και Λέκτορες). Τα μέλη ΕΤΕΠ και ΕΕΔΙΠ του λοιπού προσωπικού είναι 64 (στοιχεία Ιουνίου 2019).

Βιβλιοθήκη

Η βιβλιοθήκη του τμήματος βρίσκεται στο επιστημονικό αναγνωστήριο - κεντρική βιβλιοθήκη του Αριστοτελείου Πανεπιστημίου Θεσσαλονίκης.

Υπολογιστικές Υποδομές

Το τμήμα διαθέτει νησίδα υπολογιστών ελεύθερης πρόσβασης για τους φοιτητές μεταπτυχιακών σπουδών. Η νησίδα βρίσκεται στον 1ο όροφο του κτιρίου 16d (κτίριο ΚΕΔΙΠ).
Δαιμόνια Νύμφη

Γενικά

Οι Δαιμονία Νύμφη δημιουργήθηκαν το 1994 από τον Σπύρο Γιασαφάκη και τον Παντελή Γιασαφάκη. Τέσσερα χρόνια μετά τη δημιουργία τους, κυκλοφόρησαν τον πρώτο τους δίσκο με τίτλο Ο Βακχικός Χορός των Νυμφών. 
Το 1999 συναντούν τον Νικόλαο Μπρα, έναν κατασκευαστή οργάνων που ήδη από το 1980 ασχολούνταν με την κατασκευή αρχαιοελληνικών οργάνων, όπως η λύρα, ο βάρβιτος, η αρχαία κιθάρα και άλλα. Συνεργάζονται μαζί του και εμφανίζονται για πρώτη φορά ζωντανά στο Αναγεννησιακό φεστιβάλ Ρεθύμνου και αλλού. 
Ταυτόχρονα κυκλοφορούν το mini-CD demo "Τυρβασία", το οποίο κάνει την εμφάνισή του σε περιοδικά μέταλ, όπως το Metal Hammer και το Metal Invader, παρότι απέχει μουσικά από την υπόλοιπη ύλη των περιοδικών. Ειδικότερα το Metal Invader περιλαμβάνει και δύο τραγούδια των Δαιμονία Νύμφη σε συλλογές που δίνονται δώρο μαζί με το περιοδικό και γράφει διθυραμβικές κριτικές για αυτούς. Οι εμφανίσεις αυτές, αλλά και το συγκρότημα του αδελφού του Σπύρου Γιασαφάκη οι Fiendish Nymphe (στους οποίους ο Γιασαφάκης συμμετέχει), με παρόμοια θεματολογία, αλλά με Black metal μουσική, κάνουν τους Δαιμονία Νύμφη σχετικά γνωστούς σε αυτούς τους μουσικούς κύκλους. 
Στη συνέχεια, τον Σεπτέμβριο του 2002, το συγκρότημα κάνει ένα μεγάλο βήμα στην πορεία του. Υπογράφουν συμβόλαιο με την γαλλική εταιρεία Prikosnovenie και κυκλοφορούν τον ομώνυμο δίσκο τους. Στο δίσκο συμμετέχει σε ένα τραγούδι ο Αλκίνοος Ιωαννίδης στα φωνητικά, ενώ χρησιμοποιούνται σχεδόν αποκλειστικά οι αντιγραφές των αρχαιοελληνικών οργάνων του Νικολάου Μπρα. 
Δύο μήνες αργότερα, το Δεκέμβριο, το συγκρότημα σε συνεργασία με την Αυστραλή Λουίζα Τζον Κρολ (Louisa John Krol), τον Ιταλό Φραντσέσκο Μπαντσίνι (Francesco Banchini) (μέλος των Αταράξια και των Γκορ) και τους Γάλλους Λις (Lys) κυκλοφορεί το δίσκο Love Sessions. 
Πέρα από τα δύο μέλη του συγκροτήματος, στις ζωντανές εμφανίσεις τους την εκτέλεση συμπληρώνουν οι Μαρία Στεργίου (αδελφή της Εύης Στεργίου), Χρήστος Κουκάρας, Δάφνη Κοτσιάνη και Βαγγέλης Πασχαλίδης.
Δήμος Νέας Φιλαδέλφειας - Νέας Χαλκηδόνας

Ιστορικά

Η περιοχή μέχρι τον Σεπτέμβριο του 1927 λεγόταν Ποδονίφτης, από το ομώνυμο ρέμα που τη διαρρέει. Τότε εγκαταστάθηκαν εκεί Μικρασιάτες πρόσφυγες από τα προσφυγικά των Αμπελοκήπων μετά από μεγάλη πυρκαγιά που κατέστρεψε τις παράγκες που έμεναν. Τους παραχωρήθηκαν καινούργια διαμερίσματα σε συνοικισμό που είχε κτιστεί εκεί. Το χτίσιμο του συνοικισμού ξεκίνησε το 1923 βάσει σχεδίου αγγλικής κωμόπολης και ολοκληρώθηκε σε τρία χρόνια. Τα σπίτια ήταν με κεραμοσκεπές και μικρό κήπο το καθένα. Τα πρώτα χρόνια δεν υπήρχε ρεύμα, ύδρευση, σχολεία, δρόμοι, πλατείες ούτε συγκοινωνία. Ο συνοικισμός χτίστηκε από το Υπουργείο κοινωνικής πρόνοιας σε απαλλοτριωμένη έκταση που ανήκε στον Πανάγιο Τάφο επονομαζόμενη Δονοράδες. Μέχρι την εγκατάσταση των προσφύγων, η περιοχή ήταν καταπράσινη με αμπελώνες και ελαιώνες, πολλές μικρές αγροικίες και ένα μικρό χωριό με 120 κατοίκους το 1920. Στην περιοχή του Κόκκινου Μύλου υπήρχαν πολλοί μύλοι που τροφοδοτούνταν με νερό από τον Κηφισό.
Νέα Φιλαδέλφεια ονομάστηκε το 1932, σε ανάμνηση της πόλης «Φιλαδέλφεια» της Μικράς Ασίας. Έχει έκταση 2 τ.χλμ. και μέσο υψόμετρο 110 μέτρα. Το 1931 η Νέα Φιλαδέλφεια συνδέθηκε με την Αθήνα με γραμμή λεωφορείου, ενώ μετά από λίγα χρόνια λειτούργησε η σιδηροδρομική σύνδεση της περιοχής με το κέντρο της Αθήνας και τον Πειραιά, μέσω της σιδηροδρομικής γραμμής Λαυρίου - Αγίων Αναργύρων. Μελλοντικά, προβλέπεται σταθμός μετρό στην πλατεία Πατριάρχου για τις γραμμές 4 και 5. Θεωρείται ωραίο προάστιο, καθώς έχει αρκετό πράσινο, στο οποίο συμβάλλουν τα πάρκα που έχει η περιοχή και το Άλσος. Μετά από το σεισμό του 1999 εκδηλώθηκε μεγάλη οικιστική ανάπτυξη.
Πριν το 1900 η περιοχή της Νέας Χαλκηδόνας αναφερόταν ως καθαρά αγροτική. Το 1907 εμφανίζεται με πληθυσμό 19 κατοίκων, ενώ το 1920 η Ε.Σ.Υ.Ε. απογράφει 110 κατοίκους που ζούσαν σε αγροικίες. Η μεγάλη αύξηση του πληθυσμού έγινε μετά την Μικρασιατική καταστροφή, όταν πρόσφυγες από την Κωνσταντινούπολη εγκαταστάθηκαν στην περιοχή, τμήμα του Δήμου Αθηναίων, σε οικόπεδα και σπίτια που παραχωρήθηκαν από το τότε Υπουργείο οικισμού.
Το 2011 με το πρόγραμμα Καλλικράτης οι δύο προσφυγικοί οικισμοί συνενώθηκαν και δημιούργησαν τον Δήμο Φιλαδελφείας-Χαλκηδόνος.
Επίπεδο ζεύξης δεδομένων

Στις τηλεπικοινωνίες και στην πληροφορική, το επίπεδο ζεύξης δεδομένων ή επίπεδο σύνδεσης (Data Link Layer), ή συνδέσμου μετάδοσης δεδομένων, είναι το δεύτερο εκ των επτά επιπέδων του μοντέλου δικτύωσης OSI, ή το πρώτο εκ των τεσσάρων επιπέδων του μοντέλου TCP/IP (από κοινού με το φυσικό επίπεδο του OSI). Μπορεί να αναφέρεται και ως δεύτερο επίπεδο, στο πλαίσιο συζήτησης για δίκτυα υπολογιστών. Στόχος του είναι να παρέχει υπηρεσίες στο επίπεδο δικτύου, αξιοποιώντας τις υπηρεσίες του φυσικού επιπέδου.
Το επίπεδο ζεύξης δεδομένων ενός δικτύου καθορίζεται από πρωτόκολλα τα οποία ρυθμίζουν τη μετάδοση δεδομένων σε ένα τηλεπικοινωνιακό κανάλι αποτελούμενο από ένα μοναδικό φυσικό μέσο (π.χ. σε ενσύρματο τοπικό δίκτυο, όπου το κοινό φυσικό μέσο είναι ένα καλώδιο, σε ασύρματο τοπικό δίκτυο, όπου το κοινό φυσικό μέσο είναι ο ελεύθερος χώρος, ή σε σύνδεση από σημείο-σε-σημείο, όπου το φυσικό μέσο δεν είναι κοινό καθώς μπορεί να προσπελαστεί μόνο από τους κόμβους στα δύο άκρα επικοινωνίας).
Το επίπεδο ζεύξης δεδομένων ασχολείται με την τοπική παράδοση πλαισίων μεταξύ συσκευών στο ίδιο τοπικό δίκτυο. Τα πλαίσια του επιπέδου ζεύξης δεδομένων, όπως καλούνται οι μονάδες δεδομένων αυτού του πρωτοκόλλου, δεν διασχίζουν τα σύνορα ενός τοπικού δικτύου. Η δρομολόγηση ανάμεσα σε δίκτυα και σε παγκόσμιο επίπεδο, είναι δουλειά υψηλότερων επιπέδων, επιτρέποντας στα πρωτόκολλα ζεύξης δεδομένων να εστιάσουν στην τοπική παράδοση, διευθυνσιοδότηση και διαχείριση των μέσων. Από αυτήν την άποψη το επίπεδο ζεύξης δεδομένων, είναι ανάλογο με τον τροχονόμο της γειτονιάς. Πασχίζει να διαιτητεύσει ανάμεσα σε μέλη που αντιδικούν για πρόσβαση στο μέσο. Όταν οι συσκευές προσπαθούν να χρησιμοποιήσουν ταυτόχρονα το μέσο, συμβαίνει σύγκρουση πλαισίων. Τα πρωτόκολλα σύζευξης δεδομένων καθορίζουν πώς οι συσκευές ανιχνεύουν και ανανήπτουν από τέτοιες συγκρούσεις δεδομένων και μπορεί να προμηθεύουν μηχανισμούς για να τις μειώσουν ή να τις προλάβουν.
Η παράδοση πλαισίων από συσκευές του επιπέδου 2, επιτυγχάνεται μέσω της χρήσης διευθύνσεων υλικού. Η επικεφαλίδα ενός πλαισίου περιέχει τις διευθύνσεις πηγής και προορισμού, οι οποίες δείχνουν τη συσκευή προέλευσης και προορισμού αντίστοιχα. Σε αντίθεση με τις ιεραρχικές και τις διευθύνσεις δρομολόγησης του επιπέδου δικτύου, οι διευθύνσεις του επιπέδου 2 είναι επίπεδες, που σημαίνει ότι κανένα μέρος της διεύθυνσης δεν μπορεί να χρησιμοποιηθεί για να προσδιοριστεί η λογική ή φυσική ομάδα στην οποία ανήκει.
Έτσι το επίπεδο ζεύξης παρέχει την δυνατότητα μεταφοράς δεδομένων κατά μήκος της φυσικής ζεύξης. Η μεταφορά μπορεί να είναι αξιόπιστη ή αναξιόπιστη. Αρκετά πρωτόκολλα ζεύξης δεδομένων δεν έχουν επιβεβαίωση επιτυχούς λήψης των δεδομένων και μερικά πρωτόκολλα ζεύξης μπορεί να μην έχουν καμία μορφή checksum για τον έλεγχο λαθών μετάδοσης. Σε αυτές τις περιπτώσεις, τα πρωτόκολλα υψηλότερων επιπέδων πρέπει να παρέχουν έλεγχο ροής, έλεγχο λαθών, επιβεβαιώσεις λήψης και επανεκπομπή.
Στην αρχιτεκτονική δικτύων OSI, το επίπεδο σύνδεσης δεδομένων ανταποκρίνεται σε αιτήσεις εξυπηρέτησης του επιπέδου δικτύου και επιτελούν την λειτουργία τους κάνοντας αιτήσεις εξυπηρέτησης στο φυσικό επίπεδο.
Πάολο Σόουζα

Εθνική Πορτογαλίας

Στα 19 του χρόνια ήταν ήδη παγκόσμιος πρωταθλητής νέων με την αλησμόνητη ομάδα της Πορτογαλίας με το Φίγκο και το Ρούι Κόστα. 
Με την εθνική της Πορτογαλίας έπαιξε και στα Ευρωπαϊκά Πρωταθλήματα του 1996 (έφτασε στα προημιτελικά) και του 2000 (αποκλείστηκε στα ημιτελικά) καθώς και στο Παγκόσμιο Κύπελλο του 2002 (ήταν στην αποστολή).

Καριέρα

Σε επίπεδο συλλόγων έπαιξε σε μερικές από τις μεγαλύτερες ομάδες της Ευρώπης και το 1996 κατέκτησε το Τσάμπιονς Λιγκ με τη Γιουβέντους, όμως η Γιουβέντους δεν τον κράτησε στην ομάδα της και στον επόμενο τελικό του Τσάμπιονς Λιγκ τον βρήκε αντίπαλό της ως παίκτη της Ντόρτμουντ.
Σε εκείνο τον αγώνα ο Πάολο Σόουζα έπαιξε εκπληκτικά, σκόραρε, πήρε την προσωπική του ρεβάνς και έγινε ο πρώτος παίκτης που κατακτούσε το Τσάμπιονς Λιγκ με δύο διαφορετικές ομάδες.
Η Γιουβέντους αποδείχθηκε κόκκινο πανί για τον Σόουζα και τη σεζόν 2000/2001, με ένα τρομερό γκολ εναντίον της, έδωσε την ώθηση στον Παναθηναϊκό να την αποκλείσει από τον όμιλο του Τσάμπιονς Λιγκ.
Και την επόμενη χρονιά 2001/2002 η συμβολή του Σόουζα (κυρίως στα παιχνίδια στη Λεωφόρο με την Άρσεναλ και τη ΦΚ Σάλκε 04) ήταν καθοριστική για την πρόκριση στον επόμενο γύρο του Τσάμπιονς Λιγκ. 
Οι σοβαροί τραυματισμοί τα τελευταία χρόνια της καριέρας του, είχαν περιορίσει το χρόνο συμμετοχής και τις δυνάμεις του, ανάγκασαν τον Πάολο Σόουζα στο τέλος του 2002 να αποχωρήσει από τα γήπεδα μόλις 32 χρονών.
Φίλια Αχαΐας

Γενικά στοιχεία

Τα Φίλια της Επαρχίας Καλαβρύτων του Νομού Αχαΐας αποτελούν από το 2011 Τοπική Κοινότητα της Δημοτικής Ενότητας Κλειτορίας του "Καλλικρατικού" Δήμου Καλαβρύτων και σε αυτή υπάγονται η Ιερά Μονή Αγίου Αθανασίου και οι οικισμοί Άγιοι Θεόδωροι, Άνω και Κάτω Καλύβια, Ζευγολατιό, Βίλα, Κυνηγάρι, Χάνια και Κουβέλιζα. Διαθέτει πενταμελές τοπικό συμβούλιο και ο πρόεδρός του συμμετέχει ως τακτικό μέλος του Δημοτικού Συμβουλίου. Προ της εφαρμογής της διοικητικής μεταρρύθμισης "Καποδίστριας", αποτελούσε την Κοινότητα Φιλίων που ήταν πέμπτη στη σειρά από απόψεως πληθυσμού στην Επαρχία Καλαβρύτων. Διέθετε τριθέσιο Δημοτικό σχολείο, σταθμό  Χωροφυλακής και ήταν έδρα μεταβατικού Ειρηνοδικείου. Ο πληθυσμός του οικισμού σύμφωνα με την απογραφή του 2011 είναι 130 κάτοικοι ενώ όλη η πρώην Κοινότητα έχει 211 κάτοικους.

Η αρχαία κώμη Λυκούντες

Στην περιοχή του χωριού και σύμφωνα με τις μαρτυρίες του Παυσανία, αφού η θέση της δεν έχει βρεθεί ακόμα, πιστεύεται ότι υπήρχε η αρχαία κώμη Λυκούντες. Ανήκε στο κράτος του Κλείτωρα. Ήταν κώμη της Αζανίας της Αρκαδίας. Βρισκόταν κοντά στο δάσος του Σόρωνα και τις κώμες Αργέαθους και Νάσσους.

Διασημότητες

Ο ηθοποιός/τραγουδιστής Τόνι Σφήνος (κατά κόσμον Θάνος Κιούσης) έχει καταγωγή από τα Φίλια Καλαβρύτων.
Λειβαδιακός Λειβαδιών

Ποδόσφαιρο σάλας

Ο Λειβαδιακός απο το 2003 μέχρι το 2014 διατηρούσε και ομάδα ποδοσφαίρου σάλας με συμμετοχές στην Α΄ κατηγορία και Β΄ κατηγορία. Η ομάδα έχει κατακτήσει δύο φορές το πρωτάθλημα Β΄ κατηγορίας.
Όρμος Αθηνιού Θήρας

Ο Όρμος Αθηνιού ή Αθηνιός είναι το λιμάνι της Σαντορίνης. Βρίσκεται σε απόσταση 10 χιλιομέτρων νότια των Φηρών. Διοικητικά ανήκει στο Τοπικό διαμέρισμα Πύργου Καλλίστης του Δήμου Θήρας.
Ο Αθηνιός είναι ένα από τα 16 λιμάνια που συμπεριλαμβάνονται στο σχέδιο λιμένων καταφυγής. Μετά την βύθιση του κρουαζιεροπλοίου Sea Diamond, έχει ξεκινήσει η διαδικασία κατάργησης της θέσης αυτής ως λιμένα καταφυγής.

Ο προϊστορικός ελαιώνας

Το 2003, στην περιοχή μεταξύ του λιμανιού του Αθηνιού και του ακρωτηρίου Αλωνάκι, εντοπίστηκε από τον Δανό γεωλόγο Tom Pfeifer, θαμμένο μέσα στην ηφαιστειακή τέφρα, ένα κλαδί ελιάς. Η ραδιοχρονολόγηση του κλαδιού αυτού οδήγησε στην τοποθέτηση της κατοστροφικής έκρηξης που δημιούργησε την καλδέρα της Σαντορίνης στο διάστημα 1627-1600 π.Χ..
Στις 4 Ιουλίου του 2007, τριμελής επιστημονική ομάδα διενήργησε ανασκαφή στην ίδια θέση και έφερε στο φως ένα κλαδί ελιάς μήκους 2 μέτρων και διαμέτρου 20 εκατοστών, φύλλα ελιάς και κεραμεική Υστεροκυκλαδικής περιόδου. Το γεγονός ότι έχουν εντοπιστεί κλαδιά που ανήκουν σε τουλάχιστον τρια διαφορετικά δέντρα οδηγεί στο συμπέρασμα ότι προϊστορικά στο μέρος αυτό υπήρχε ελαιώνας.
Μέρος από τα ευρήματα εκτίθεται στο Μουσείο Ορυκτών και Απολιθωμάτων στην Περίσσα της Σαντορίνης.
Shades 1968-1998

Τα τραγούδια της συλλογής

CD 1 (1968-1971)

1. Hush - 4:27

2. Help! - 6:03

3. Shadows (demo) - 3:30

4. Love Help Me (instrumental demo) - 3:25

5. Kentucky Woman - 4:14

6. Anthem - 6:32

7. River Deep – Mountain High - 2:37

8. Emmaretta - 3:00

9. Bird Has Flown - 2:53

10. Hallelujah - 3:47

11. Speed King - 5:53

12. Child in Time - 10:21

13. Cry Free - 3:23

14. Black Night - 3:27

15. Jam Stew - 2:33

16. Into the Fire (Live) - 4:20

17. No No No (Live) - 7:16
CD 2 (1971-1972)

1. Strange Kind of Woman - 4:03

2. I'm Alone - 3:04

3. Fireball - 3:24

4. Demon's Eye - 5:21

5. Anyone's Daughter - 4:45

6. Fools - 8:19

7. No One Came - 6:27

8. Freedom - 3:36

9. Slow Train - 5:35

10. Never Before - 4:02

11. When a Blind Man Cries - 3:34

12. Highway Star - 6:09

13. Smoke on the Water - 5:42

14. Pictures of Home - 5:07

15. 'Space Truckin' - 4:35

16. Painted Horse - 5:15
CD 3 (1972-1976)

1. Smoke on the Water (Live) - 7:13

2. Lazy (Live) - 10:34

3. Woman from Tokyo - 5:50

4. Mary Long - 4:26

5. Super Trouper - 2:56

6. Smooth Dancer - 4:11

7. Burn - 6:02

8. Might Just Take Your Life - 4:37

9. Sail Away - 5:51

10. Coronarias Redig - 4:55

11. Stormbringer - 4:08

12. Hold On - 5:09

13. Lady Double Dealer (Live) - 4:17

14. Gettin' Tighter - 3:37

15. Comin' Home - 3:53
CD 4 (1984-1998)

1. Knockin' at your Back Door - 7:07

2. Perfect Strangers - 5:28

3. Son of Alerik - 5:28

4. Call of the Wild - 4:53

5. Bad Attitude - 4:03

6. Hard Lovin' Woman (Live) - 4:05

7. Hush '88 (Live) - 3:32

8. King of Dreams - 4:50

9. Fire in the Basement - 4:43

10. Slow Down Sister - 5:58

11. The Battle Rages On... - 5:57

12. Anya (Live) - 12:11

13. A Castle Full of Rascals - 5:11

14. Seventh Heaven - 5:23
13 χρόνια Καζακστάν (χωριό)

Ο πληθυσμός

Το 1999 ο πληθυσμός του χωριού ανερχόταν σε 297 άτομα και σύμφωνα με την απογραφή του 2009, στο χωριό ζούσαν 123 άτομα.
Εκλογές στο Βέλγιο

Στο Βέλγιο, το πολίτευμα του οποίου είναι Συνταγματική Μοναρχία, διεξάγονται εκλογές μόνο για βουλή (νομοθετικά σώματα), για γερουσία και ευρωεκλογές.
Το Κοινοβούλιο του Βελγίου αποτελείται από τη Γερουσία (ολλανδ. : Senaat, γαλλ. Sénat) και τη Βουλή των Αντιπροσώπων (ολλανδ: Kamer van Volksvertegenwoordigers, γαλλ.: Chambre des Représentants). Η Βουλή έχει 150 μέλη τα οποία εκλέγονται άμεσα. Βουλευτικές εκλογές γίνονται κάθε τετραετία.

2007

Στις 10 Ιουνίου 2007 ο κυβερνών συνασπισμός του Γκι Φερχόφστατ έχασε τις εκλογές και μία ημέρα μετά ο τελευταίος υπέβαλε την παραίτηση της κυβέρνησής του. Έπειτα από την κατάρρευση των συνομιλιών για σχηματισμό κυβέρνησης συνασπισμού υπό τον Υβ Λετέρμ, ο τελευταίος κατέθεσε την εντολή.
Στις 3 Δεκεμβρίου 2007 ο Βασιλιάς Αλβέρτος έδωσε στο Φερχόφστατ νέα εντολή σχηματισμού κυβέρνησης (προσωρινή) με σκοπό να τερματιστεί το πολιτικό αδιέξοδο. Η εντολή του ανατέθηκε επίσημα στις 10 Δεκεμβρίου και ο ίδιος την έκανε αποδεκτή στις 17 Δεκεμβρίου. Η θητεία της νέας κυβέρνησης έληξε το Μάρτιο του 2008. Εν τέλει, τα πέντε μεγαλύτερα κόμματα συμφώνησαν, έπειτα από διαβουλεύσεις σχεδόν μιας ημέρας, να σχηματίσουν κυβέρνηση συνασπισμού με επικεφαλής τον Υβ Λετέρμ. Στην κυβέρνηση μετέχουν Φλαμανδοί Χριστιανοδημοκράτες, γαλλόφωνοι Χριστιανοδημοκράτες, Φλαμανδοί Φιλελεύθεροι, γαλλόφωνοι Φιλελεύθεροι και γαλλόφωνοι Σοσιαλιστές. Το Δεκέμβριο του 2008 η κυβέρνηση του Λετέρμ παραιτήθηκε, καθώς κατηγορήθηκε για παρέμβαση στη Δικαιοσύνη, αναφορικά με την πώληση της «προβληματικής» τράπεζας Fortis στην Paribas. Στις 22 Δεκεμβρίου ο βασιλιάς έκανε αποδεκτή την παραίτηση του Λετέρμ και την επόμενη ημέρα ανέθεσε διερευνητική αποστολή για σχηματισμό κυβέρνησης στον πρώην πρωθυπουργό, Βίλφριντ Μαρτένς. Στις 28 Δεκεμβρίου ο Χέρμαν βαν Ρομπουί έλαβε εντολή σχηματισμού κυβέρνησης και ανέλαβε καθήκοντα στις 30 Δεκεμβρίου του 2008. Μετά το διορισμό του τελευταίου στο αξίωμα του προέδρου της ΕΕ, πρωθυπουργός ανέλαβε ξανά ο Υβ Λετέρμ, το Νοέμβριο του 2009. Λίγους μήνες αργότερα, στις 22 Απριλίου 2010, το φλαμανδικό κόμμα Ανοικτό VLD αποχώρησε από την κυβέρνηση συνασπισμού, με αποτέλεσμα η κυβέρνηση του Υβ Λετέρμ να παραιτηθεί και να διεξαχθούν πρόωρες εκλογές στις 13 Ιουνίου 2010. Στις 9 Ιουλίου έλαβε εντολή για σχηματισμό κυβέρνησης συνασπισμού ο αρχηγός του Σοσιαλιστικού Κόμματος, Έλιο Ντι Ρούπο, ο οποίος δεν κατάφερε να σχηματίσει κυβέρνηση. Αποτυχημένες υπήρξαν και επόμενες προσπάθειες σχηματισμού κυβέρνησης, με αποτέλεσμα να σπάσει το Βέλγιο το μέχρι τότε ρεκόρ ακυβερνησίας (541 μέρες) μέχρι να ορκιστεί πρωθυπουργός μιας κυβέρνησης συμμαχίας ο Έλια Ντι Ρούπο στις 6 Δεκεμβρίου 2011.
Δήμος Ανατολικού Ολύμπου

Γεωγραφική περιγραφή

Είναι εύκολα προσβάσιμος είτε με αυτοκίνητο, είτε με τρένο, με 2 σταθμούς του ΟΣΕ (Νέων Πόρων και Λεπτοκαρύας).
Ο πληθυσμός του δήμου ανέρχεται σε 9.374 κατοίκους.
Στον δήμο υπάρχουν τράπεζες, ταχυδρομείο, 2 αστυνομικά τμήματα, γήπεδα ποδοσφαίρου, καθώς και 2 γυμνάσια και ένα λύκειο.
Ο Δήμος Ανατολικού Ολύμπου έχει καθαρές παραλίες σε όλο το μήκος του και πλούσια σε βλάστηση δάση. Σε αυτόν δεσπόζει το μυθικό και ψηλότερο βουνό της Ελλάδος, ο Όλυμπος. Επίσης στο δήμο βρίσκεται, πάνω στον άξονα της Εθνικής Οδού Αθηνών-Θεσσαλονίκης, το καλοδιατηρημένο Κάστρο του Πλαταμώνα. Το κάστρο χτίστηκε από τους Ενετούς το 1204 απέναντι από το Νέο Παντελεήμονα, πάνω σε έναν μικρό λόφο, στους πρόποδες του Ολύμπου.

Τουρισμός

Οι παραλίες του δήμου, βραβευμένες με τη γαλάζια σημαία της Ευρωπαϊκής Ένωσης, προσελκύουν εκατοντάδες χιλιάδες τουρίστες κάθε χρόνο, είτε Έλληνες είτε ξένους.
Επίσης ένας σημαντικός λόγος για να επισκεφθεί κάποιος τον δήμο, είναι τα πλούσια αρχαιολογικά ευρήματα που έχουν κατά καιρούς ανακαλυφθεί στην περιοχή. Εικάζεται ότι εκεί υπήρχαν και άνθησαν οι αρχαίες πόλεις Ηρακλεία και Λειβύθρα.
Υπάρχουν επίσης και οι παραδοσιακοί οικισμοί της παλαιάς Σκοτίνας ,του παλαιού Παντελεήμονα και των παλαιών Πόρων. Ο Παλαιός Παντελεήμων, σε υψόμετρο 700 μ., συγκροτείται κυρίως από παραδοσιακά και από ετοιμόρροπα σπίτια. Υπάρχουν δεκάδες εστιατόρια και αναψυκτήρια καθώς και παραδοσιακοί ξενώνες με πάνω από 150 κλίνες. Ο Παλαιός Παντελεήμων είναι από τους πρώτους οικισμούς της Ελλάδος που χαρακτηρίστηκαν παραδοσιακοί από την Ευρωπαϊκή Ένωση.
Ο Πλαταμών, η Παραλία Παντελεήμονος, οι Νέοι Πόροι, η Παραλία Σκοτίνης και η Λεπτοκαρυά διαθέτουν επαρκή καταλύματα: υπερπολυτελή ξενοδοχεία, ενοικιαζόμενα δωμάτια και κάμπινγκ.
Για τους επισκέπτες που θέλουν να μυηθούν στη γεωλογία  του Ολύμπου και να ζήσουν έναν άλλο  τύπο  μουσειακής  εμπειρίας λειτουργεί από το καλοκαίρι του 2013 το Μουσείο  Γεωλογικής  Ιστορίας  Ολύμπου. Έδρα του μουσείου είναι η  Λεπτοκαρυά.